Skietstilstand bereik oor SAL-sakereddingsplanne - Solidariteit WêreldSolidariteit Wêreld
Tuis › Soldeer › Skietstilstand bereik oor SAL-sakereddingsplanne
BL Premium berig dat die regering en die SAL se sakereddingspraktisyns (SRP’s) ʼn formele ooreenkoms bereik het om voorstelle te bespreek wat onder meer voorsiening maak vir die skepping van ʼn nuwe redery, soos wat deur die minister van openbare ondernemings Pravin Gordhan, aangevoer is.
Hulle het ooreengekom dat “werksgeleenthede optimaal” in die sakereddingsproses behou moet word. Volgens die ooreenkoms, wat as ʼn skietstilstand in die stygende spanning oor die redery se toekoms kom, verbind die SRP’s hulle daartoe om enige beplande verkope van bates op te skort terwyl ʼn alternatiewe plan onder bespreking is.
Volgens ʼn memorandum van verstandhouding wat verlede week gesluit is, het die twee partye ooreengekom dat die departement tot 30 Junie het “om voorstelle te formuleer vir insluiting in die sakereddingsplan.” Daarbenewens sal daar in die tydperk “geen bates verkoop word of onderhandelinge in die verband gevoer word sonder konsultasie met en betrokkenheid van die departement nie.”
Die ooreenkoms verbind albei partye daartoe om “aktief saam te werk om ʼn sakereddingsplan vir die SAL te ontwikkel. Die doel van die sakereddingsproses is om ʼn geherstruktureerde, doeltreffende en volhoubare lugdiens te skep, of dit in die gedaante van ʼn geherstruktureerde lugredery of ʼn nuwe maatskappy, NewCo, is wat nie van die fiskus afhanklik sal wees nie.”
NewCo is die tussentydse naam van die nuwe redery wat volgens Gordhan se voorstel geskep moet word terwyl die laste in die “OldCo,” oftewel die SAL, afgekamp word.